
I mange af Grundtvigs bedste salmer, finder vi referencer til noget, han kalder ”De levendes land”.

Et land, bag vores verdens krumme horisont, 
hvor lyset har sit hjem, 
et land, hvor håret ikke gråner, hvor tiden mister sin tand,
et land, hvor livet flyder som rindende vand, 
hvor unge fødder løber over det dugfriske græs, mod lysende by, hvorfra alle verdens sange har deres udspring. 

Grundtvig fandt dette skønne billede i sine oversættelser af vores gamle nordiske sagn og sagaer. Fra myten om den gamle kong Hading, der på sin rejse gennem dødens rige finder en mur, der sætter skel mellem vores verden og de levendes land. 

Blokeret på deres rejse af denne mur, tog Hadings ledsager, en unavngiven kvinde, fat i en høne. Hun vred halsen over på den og kastede den over den høje mur. 
Før Hading kunne åbne sin mund i forargelse, lød hanens galen klart og tydeligt fra den anden side. 

Den døde hane var landet, hvor mennesker ikke kan træde fode, i de levendes land, på den anden side af den uoverkommelige horisont, der holder os fanget i tidens og sorgens kongerige. 

Hading måtte vende om, og med kvinden som sin vejleder, lykkes det ham at finde tilbage til jorden, hvor hans eventyr kunne fortsætte, til han en dag, som alt liv her på jorden, selv måtte gå den uendelige hvile i møde, i gravens kolde mørke. 

Hading var hedning, var levede i en tid, for Jesu ord og gerning, satte mennesket fri, fra tidens fangenskab og for Grundtvig, var denne myte intet andet end en klar forudanelse, en åbenbaring, om den virkelighed, der skal skulle åbenbares på jord.

I disse dage er verdens biografer blevet scenen for en ny fortolkning af det gamle Grækenlands største myte og folkearv. Odysseen fortæller igen, på samme måde, som igen og igen er dukket frem op gennem verdenshistorien, som en fortælling om en konges lange og farefulde færd, fra krigens gru og rædsel, mod et hjem, der altid syntes at komme længere og længere væk. 

På havets stormpiskede hav færdes Odysseus fra kyst til kyst, altid skuffet, altid på vej mod den kyst, der forbliver lige udenfor rækkevidde. 

Det er en fortælling, der bliver ved med at resonere, fordi vi alle sammen oplever den samme længsel. Måske er vi ikke ude at sejle, men vi oplever alle sammen at skulle færdes gennem et liv, mod op og nedture, et liv, hvor den endelige lykke, aldrig i virkeligheden indfinder sig. 

Og selv efter Odysseus har fundet sin havn, finder han stadig ikke fred, den fred, som han længtes efter. Selv efter han har drevet øens uhumske mænd ud og dræbt sine fjender, finder han stadig et tomrum i hjertet, som alligevel ikke lod sig opfylde af hjemmets velkendte arne. 

Havet og horisonten fortsatte sin sirenesang, sø-klokken fortsatte sin stille klang og i sidste ende måtte Odysseus give efter og rejste videre. Ud mod det ukendte vest, gennem Gibraltarstrædet, ud på det store hav, hvor ingen sømand før havde sat sejl. 

Hvad han fandt derude, på den anden side af horisonten, kan ikke siges med sikkerhed, mange forskellige myter giver mange forskellige svar, men for den sympatiske læser, er håbet at den gamle konge endelig måtte finde den fred, som havde plaget ham gennem livets lange rejse. 

-
Den samme færd, den samme almene menneskelige længsel, får givet sit poetiske udtryk gennem Tolkiens samlede værker. 

Fra bog til bog og skrift til skrift, beskriver Tolkien menneskets uendelige og uopfyldelige søgen, der gang på gang leder os til fald, fordi dens svar ikke er at finde i den virkelighed, som vi begår os i. 

Tolkien beskriver gudernes rige, det frodige Valinor, hvori stod plantet livets træer, hvis lys var så klart og funklende, at vores sol og måne blot er billige kopier til sammenligning. At land uden død, et land uden mørke, et land, der kaster et lys, der ikke blot minder os om, hvordan den ene dag afløses af den anden, et lys, der aldrig går ned, og everlader os i en verden, trælbundet af årstidernes skiften og verdensaldrenes march. 

Et land mod vest, hvor alle håb finder deres svar.

I hedningenes verden, i den verden som var vores eneste virkelighed før Kristus kom til jorden, i den verden var der kun ringe håb om forløsning fra vores tomme jagt.

Vi var henvist til små anelser, små åbenbaringer om det land, som endnu blot var en anelse og en skrøne. 

Et land bag havets uendelige horisont, et land bag dødens uoverstigelige mur, hvor den døde hane atter kunne give sin lyd. 
-

Dagens læsninger handler ganske vidst om falske profeter, men mere grundlæggende handler de om, hvordan vi mennesker skal kunne genkende Guds sande evangelie, i en verden af falske nyheder og selviske, omskiftelige ønskedrømme. 

I denne verden er der så mange ledere, der kræver patent på sandheden, så mange plattenslagere og ambitiøse opportunister, der har mestret kunsten, at holde mening og formål frem for os som en gulerod, som skal få os til at danse efter deres pibe. 

Der er så mange der lover os svar, så mange gange hvor vi føler, at vi kan se dem hjemlige kyst i det fjerne, bare for at blive blæst tilbage af endnu en storm, der kaster os rundt på de kaotiske vande. 

Så tit bliver vi skuffede, at det til sidst kan virke
helt håbløst at vi en dag endelig kan nu frem til den endelige havn, som vi i virkeligheden længes efter. 

Ofte driver vi rundt i verden, som vildfarne sømænd på vores egne små tømmerflåder. Vi flakker fra den ene skuffelse til den næste og dog bliver vi ved med at flyde derudaf. 

Måske har vi ikke altid energien, eller modet eller i det hele taget håbet, der burde bære os videre, men et eller andet drager os fremad. 

På de gode dage, tænker vi slet ikke over, hvorfor vi gør som vi gør, men når skyerne kommer og regnen siler ned, da opdager vi hvor skrøbeligt det hele kan være, hvis vi ikke har noget at holde fast i. 

På de dage, hvor det hele sejler, hvad er det da, der holder os i live. 

Er det bare stædighed, eller stolthed, som nægter os muligheden for at give op?

Er det en sans for retfærdighed, som vi ikke tør slippe, af fare for at det hele skal svinde ind til den rene meningsløshed?

Hvad er det, der trods modgang og håbløshed, holder os oven vande, når ingen støtte kommer til syne?

Det er i grunden et meget personligt spørgsmål. Det er måske noget, som kun du kan finde svaret på, når du selv står på livets rand. 

I kristendommen kan vi tit give det nemme svar, at det er vores kristne håb, der bærer os videre gennem de hårde tider. Det er nemt at sige, men svært at forklare. 

Det er ikke noget håndgribeligt, som en klippe midt i et stormpisket hav, der kan ses og føles. Det er ikke altid synligt, og derfor er det ikke et håb, der virkelig kan stå urokkeligt og fast. 

Det er en spinkel og skrøbelig ting, der indimellem kan vakle, det kan tabes og må somme tider findes igen. 

Det kan være en fornemmelse, der den ene dag kan være så overvældende, at den ikke er til at tage fejl af, mens den dagen efter virker som et fjernt og naivt minde fra en svunden tid for et andet menneske. 

Men alligevel driver vi videre. 

Vi sejler, vi sluger vand og hoster det op, vi mister alt, hvad vi troede vi havde kært, og alligevel bliver vi ved. 

Skønt vi står foran en ubestigelig mur, der ikke lade sig nedbryde, giver vi ikke op. 

Mange poeter, fra verdens begyndelse og indtil i dag har hver især prøvet at beskrive eller konkretisere hvad det er for noget, der lægger under den drivkraft.

Det er et spørgsmål og en undersøgelse, der aldrig synes at tabe sin relevans, fordi hver eneste nye generation oplever at stå i samme uforløste og fortvivlede situation. 

Som om, det bare er en del af det at være menneske. En del, der som så mange andre, ikke lader sig forklare på denne side af horisonten.  

Men som ikke desto mindre aldrig hører op med at kalde, trods alle de falske syner og alle de skuffede havne. 

Hvad tror du det er? 

Hvad er det for en magt, hvad er det for en længsel
Hvad er det for et håb, hvad er det for en frygt

Hvad er det for en stædighed, hvad er det for en vilje?

Ære være Faderen og Sønnen og Helligånden, som det var i begyndelsen, således også nu og altid og i al evighed. Amen«

Lad os alle bede.

